Rīgā

**DATUMU SKATĪT DOKUMENTA PARAKSTA LAIKA ZĪMOGĀ**

Nr. **REĢISTRĀCIJAS NUMURU SKATĪT DOKUMENTA FAILA NOSAUKUMĀ**

LR Zemkopības ministram

Jānim Dūklavam

Republikas laukums 2, Rīga, LV-1981

Par nepieciešamību izsludināt ārkārtējo situāciju meža nozarē

A/s "Latvijas valsts meži" (turpmāk tekstā- LVM) ir saņēmusi vēstuli no Zemkopības ministrijas, kurā tiek lūgts izteikt viedokli par Latvijas Mežizstrādātāju savienības paustajiem argumentiem par nepieciešamību izsludināt ārkārtēju situāciju meža nozarē. Šajā sakarā sniedzam Jums sekojošu informāciju:

* Līdzšinējie ieguldījumi meža infrastruktūrā (LVM ir atjaunojusi meža meliorācijas sistēma ar kopējo platību 170,6 tūkst. ha un ir veikusi meža autoceļu būvniecību (būvi un pārbūvi) aptuveni 6,2 tūkst. km garumā), ir ļāvuši mazināt vairākkārtīgā nokrišņu apjoma palielinājuma ietekmi.
* Tomēr lielais nokrišņu apjoms un ilgums ir radījis sarežģījumus meža autoceļu ekspluatācijā un uzturēšanā. Kokmateriālu izvešanai šobrīd ir slēgti 1190 km jeb 10% no meža autoceļiem. Pārējos ceļos, tiek veikta to tehniskā stāvokļa pārraudzība un nepieciešamības gadījumā samazināta to izmantošanas intensitāte. Sasniedzot kritisko mitruma daudzumu katrs no tiem var tikt slēgts, tādējādi padarot nepieejamas kokmateriālu krautuves un kavējot piegādes.
* Vājās ceļu nestspējas dēļ ir slēgti arī vairāki pašvaldību ceļi un valsts vietējās nozīmes ceļi, kuri ietekmē ne tikai kokmateriālu transportēšanu, bet arī būvmateriālu (smilts, grants un šķembas) piegādi būvobjektiem.
* 2017. gada lietavu dēļ nav izdevis veikt mežistrādi daļā no sagatavotā cirsmām uz mitrām un pārmitrām augsnēm, jo mežistrādi šādos apstākļos fiziski nav iespējams veikt vai arī radītu lielus vides (risas) un paliekošās audzes bojājumus (bojātas paliekošo koku saknes). Tādēļ 2018. gadam ir izveidojies palielināts cirsmu apjoms uz mitrām un pārmitrām augsnēm, kas rada riskus 2018. gada saistību izpildei.
* Šī gada pēdējos 5 mēnešos autoceļu pieejamība svārstījās robežās no 78% līdz 50%. Tas nozīmē, ka kokmateriālu krautuves pie ceļiem bija pieejamas tikai minētajā apjomā.
* Lietavas ir apgrūtinājušas tādu darbu veikšanu kā augsnes gatavošanu meža atjaunošanai platībās uz susinātām kūdras augsnēm un slapjām minerālaugsnēm, jauno mežaudžu aizsardzību pret dzīvnieku bojājumiem, izmantojot repelentus (lietus mazina to iedarbību), samazinājies darba ražīgums jaunaudžu kopšanā.
* Papildus tam prognozējam , ka lielais mitrums platībās var atstāt ietekmi uz savlaicīgu meža stādīšanas sezonas uzsākšanu 2018.gada pavasara stādīšanas sezonā.

Tādējādi LVM atzīst, ka viss augstāk minētais ir atstājis būtisku ietekmi uz mežsaimniecības nozari un pēdējos mēnešos paaugstinātais mitrums ir pēc būtības pielīdzināms dabas katastrofas ietekmei uz nozari, tomēr  LVM centīsies mazināt klimatisko apstākļu ietekmi uz uzņēmuma darbību un plāno turpināt pildīt saistības pret saviem sadarbības partneriem un īpašnieku.

Finanšu viceprezidents Gints Bumbieris

**ŠIS DOKUMENTS IR ELEKTRONISKI PARAKSTĪTS AR**

**DROŠU ELEKTRONISKO PARAKSTU UN SATUR LAIKA ZĪMOGU**

Aigars Dudelis

29169619, a.dudelis